CELEX: 32021D1136
Language: fi
Date: 2021-06-30 00:00:00
Title: Komission täytäntöönpanopäätös (EU) 2021/1136, annettu 30 päivänä kesäkuuta 2021, ehdotetun eurooppalaisen kansalaisaloitteen ”PELASTETAAN ELÄINKOKEETON KOSMETIIKKA – EI ELÄINKOKEILLE EUROOPASSA” rekisteröinnistä Euroopan parlamentin ja neuvoston asetuksen (EU) 2019/788 mukaisesti (tiedoksiannettu numerolla C(2021) 4950) (Ainoastaan englanninkielinen teksti on todistusvoimainen)

12.7.2021   
               
               
                  FI
               
               
                  Euroopan unionin virallinen lehti
               
               
                  L 246/1
               
            
         KOMISSION TÄYTÄNTÖÖNPANOPÄÄTÖS (EU) 2021/1136,
         annettu 30 päivänä kesäkuuta 2021,
         ehdotetun eurooppalaisen kansalaisaloitteen ”PELASTETAAN ELÄINKOKEETON KOSMETIIKKA – EI ELÄINKOKEILLE EUROOPASSA” rekisteröinnistä Euroopan parlamentin ja neuvoston asetuksen (EU) 2019/788 mukaisesti
         
            
               (tiedoksiannettu numerolla C(2021) 4950)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komissiolle toimitettiin 21 päivänä toukokuuta 2021 eurooppalaisen kansalaisaloitteen ”PELASTETAAN ELÄINKOKEETON KOSMETIIKKA – EI ELÄINKOKEILLE EUROOPASSA” rekisteröintiä koskeva pyyntö.
                  
               
                     (2)
                  
                  
                     Aloitteen tavoitteet on esitetty seuraavasti: ”Kun kosmetiikan eläinkokeet kiellettiin EU:ssa, annettiin lupaus Euroopasta, jossa eläimiä ei enää sairastu ja kuole kosmetiikan vuoksi. Tätä lupausta ei ole pidetty. Viranomaiset edellyttävät edelleen eläinkokeiden tekemistä kosmetiikassa käytettäville ainesosille, mikä on vastoin kansalaisten odotuksia ja toiveita sekä lainsäätäjien tahtoa. Meillä ei kuitenkaan ole koskaan aiemmin ollut yhtä tehokkaita eläinkokeettomia menetelmiä turvallisuuden varmistamiseksi eikä yhtä otollista tilaisuutta mullistaa ihmisten ja ympäristön suojelu. Euroopan komission on ylläpidettävä eläinkoekielto sekä vahvistettava sitä ja siirtymistä eläinkokeettomaan turvallisuusarviointiin.”
                  
               
                     (3)
                  
                  
                     Järjestäjäryhmä kehottaa komissiota toteuttamaan seuraavat toimet: 1) ”Kosmetiikka-alan eläinkoekiellon turvaaminen ja vahvistaminen. Sellaisen lainsäädäntömuutoksen käynnistäminen, jolla saavutetaan kuluttajien, työntekijöiden ja ympäristön suojelu kaikkien kosmeettisten valmisteiden ainesosien osalta ilman eläinkokeita milloin tahansa.” 2) ”EU:n kemikaalisääntelyn muuttaminen. Sen varmistaminen, että ihmisten terveyttä ja ympäristöä suojellaan kemikaalihallinnalla lisäämättä uusia vaatimuksia eläinkokeista.” 3) ”Tieteen nykyaikaistaminen EU:ssa. Sitoutuminen lainsäädäntöehdotukseen, jossa esitetään etenemissuunnitelma kaikkien eläinkokeiden vaiheittaiseksi lopettamiseksi EU:ssa ennen nykyisen toimikauden päättymistä.”
                  
               
                     (4)
                  
                  
                     Pyynnön liitteessä on lisätietoja aloitteen sisällöstä, tavoitteista ja taustasta. Aloite jakautuu kolmeen osaan: ”Kosmetiikan eläinkoekielto ja muun kuin eläinkokeettoman kosmetiikan markkinointikielto EU:ssa ensimmäisenä maailmassa”, ”Kemikaalisääntelyn muuttaminen” ja ”Tieteen nykyaikaistaminen EU:ssa”. Liitteessä selitetään, miten Euroopan parlamentin ja neuvoston asetuksia (EY) N:o 1223/2009 (2) ja (EY) N:o 1907/2006 (3) sekä Euroopan parlamentin ja neuvoston direktiiviä 2010/63/EU (4) olisi järjestäjien mukaan tarkistettava. Liitteessä esitetään taustatietoja erityisesti siitä, miten aloite edistäisi komission poliittisia tavoitteita, jotka on asetettu kestävyyttä edistävässä kemikaalistrategiassa (5) ja Euroopan vihreän kehityksen ohjelmassa (6). Liitteessä ehdotetaan myös, että komissio toteuttaa tukitoimenpiteitä eli varmistaa esimerkiksi eläinkokeita koskevien nykyisten kieltojen täytäntöönpanon tai laatii kosmeettisten valmisteiden ainesosille testausstrategian, jossa käytetään ainoastaan muita kuin eläinkokeisiin perustuvia arviointistrategioita. Tällaiset toimenpiteet näyttävät täydentävän säädösehdotuksia, jotka komissiota pyydetään hyväksymään, ja niitä voidaan näin ollen pitää pelkästään liitännäisinä.
                  
               
                     (5)
                  
                  
                     Järjestäjäryhmä on myös toimittanut lisätietoja toimintapoliittisella asiakirjalla, jossa annetaan yksityiskohtaisempia tietoja sen kolmesta tärkeimmästä toimintakehotuksesta.
                  
               
                     (6)
                  
                  
                     Siltä osin kuin aloitteella pyritään toteuttamaan sisämarkkinoiden toteuttamista ja toimintaa koskevia toimenpiteitä jäsenvaltioiden lakien, asetusten ja hallinnollisten määräysten lähentämiseksi, komissiolla on valta tehdä ehdotus säädökseksi perussopimuksen 114 artiklan perusteella.
                  
               
                     (7)
                  
                  
                     Näin ollen mikään kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamista varten.
                  
               
                     (8)
                  
                  
                     Tämä päätelmä ei rajoita sen arvioimista, täyttyisivätkö tässä tapauksessa konkreettiset tosiasialliset ja aineelliset edellytykset, joiden perusteella komissio voi toimia, mukaan lukien suhteellisuusperiaate ja perusoikeuksien mukaisuus.
                  
               
                     (9)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt kyseisen asetuksen 5 artiklan 3 kohdan ensimmäisen alakohdan mukaisesti.
                  
               
                     (10)
                  
                  
                     Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (11)
                  
                  
                     Aloite ”PELASTETAAN ELÄINKOKEETON KOSMETIIKKA – EI ELÄINKOKEILLE EUROOPASSA” olisi sen vuoksi rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään aloite ”PELASTETAAN ELÄINKOKEETON KOSMETIIKKA – EI ELÄINKOKEILLE EUROOPASSA”.
         
         
            2 artikla
            Tämä päätös on osoitettu eurooppalaisen kansalaisaloitteen ”PELASTETAAN ELÄINKOKEETON KOSMETIIKKA – EI ELÄINKOKEILLE EUROOPASSA” järjestäjäryhmälle, jota edustavat ja jonka yhteyshenkilöinä toimivat Sabrina ENGEL ja Cezary WYSZYŃSKI.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 130, 17.5.2019, s. 55.
         
            (2)  Euroopan parlamentin ja neuvoston asetus (EY) N:o 1223/2009, annettu 30 päivänä marraskuuta 2009, kosmeettisista valmisteista (EUVL L 342, 22.12.2009, s. 59).
         
            (3)  Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).
         
            (4)  Euroopan parlamentin ja neuvoston direktiivi 2010/63/EU, annettu 22 päivänä syyskuuta 2010, tieteellisiin tarkoituksiin käytettävien eläinten suojelusta (EUVL L 276, 20.10.2010, s. 33).
         
            (5)  Komission tiedonanto, annettu 14 päivänä lokakuuta 2020, ”Kestävyyttä edistävä kemikaalistrategia – Kohti myrkytöntä ympäristöä”, COM(2020) 667 final.
         
            (6)  Komission 11 päivänä joulukuuta 2019 antama tiedonanto ”Euroopan vihreän kehityksen ohjelma”, COM(2019) 640 final.